Poštovani,

Premijer Srbije Aleksandar Vučić gostujući na televiziji Pink sinoć je izjavio da nije znao kako izgleda voz na liniji Beograd-Kosovska Mitrovica i da je za to saznao kada je direktor kancelarije za KiM Marko Đurić gostujući na televiziji Pink promovisao ovu voznu liniju.

Ovaj voz koji je trebao da saobraća na relaciji Beograd- Kosovska Mitrovica na poslednoj stanici pre administrativne linije s Kosovom zaustavljen je i nakon četiri sata, odlukom premijera Vučića, vraćen u Beograd.

Brendiranje voza sprovela je Kancelarija za Kosovo i Metohiju, a voz je bio dekorisan bojama zastave Srbije i natpisom “Kosovo je Srbija” na 21 jeziku, uključujući albanski, i fotografijama fresaka pravoslavnih manastira na Kosovu.

U skladu sa svim, a sve u cilju objektivnog informisanja javnosti, molimo Vas, da nam u najkraćem roku odgovorite na sledeća pitanja:

1. Ko je odlučio kako će biti brendiran voz koji je trebao da nakon gotovo dve decenije uspostavi direktnu liniju Beograd- Kosovska Mitrovica, kao produžetak postojeće linije između Kraljeva i Kosovske Mitrovice?
2. Da li je tačna izjava premijera da on nije bio upoznat sa tim kako će voz biti dekorisan?
3. Ukoliko je tačna izjava premijera, kako je moguće da direktor kancelarije za KiM Marko Đurić sam donosi odluku o tome kako će izgledati voz?
4. Kako je situacija sa vozom eskalirala do te mere da je premijer Srbije morao da vrati voz "da bi se sačuvali životi ljudi i sprečili sukobi širih razmera", da li će direktor kancelarije za KiM Marko Đurić preuzeti odgovornost i podneti ostavku?

Molimo Vas, da nam do kraja radnog dana dostavite odgovore na pitanja.

Unapred hvala,

**XXXXX XXXXXXXX**

Novinar Insajder produkcije

Kontakt telefon: XXXXXXXXX

e-mail adresa: XXXXXXXXXX